11.

Po 125 straipsnio įterpiamas naujas skyrius, kuriame yra keturi straipsniai: „11a skyrius PAGAL SESV 270 STRAIPSNĮ IŠKELTOSE BYLOSE BENDROJO TEISMO INICIJUOJAMA DRAUGIŠKO GINČŲ SPRENDIMO PROCEDŪRA 125a straipsnis Procedūra 1. Bet kurioje proceso stadijoje Bendrasis Teismas gali apsvarstyti viso ar dalies tarp pagrindinių šalių kilusio ginčo draugiško sprendimo galimybes. 2. Bendrasis Teismas paveda teisėjui pranešėjui, padedamam Teismo kanclerio, pamėginti ginčą išspręsti draugiškai. 3. Teisėjas pranešėjas gali pasiūlyti vieną ar kelis galimus ginčo sprendimus ir imtis tinkamų priemonių draugiškam ginčo sprendimui palengvinti, taip pat įgyvendinti šiuo tikslu jo nustatytas priemones. Jis, be kita ko, gali: a) prašyti, kad pagrindinės šalys pateiktų arba patikslintų informaciją; b) prašyti, kad pagrindinės šalys pateiktų dokumentus; c) į susirinkimus kviesti pagrindinėms šalims atstovaujančius asmenis, pačias pagrindines šalis arba bet kurį institucijos pareigūną ar tarnautoją, įgaliotą derėtis dėl galimo susitarimo; d) per c punkte numatytus susirinkimus atskirai susitikti su kiekviena iš pagrindinių šalių, jeigu jos su tuo sutinka. 4. 1–3 dalys taip pat taikomos vykdant procedūrą dėl laikinųjų apsaugos priemonių taikymo. 125b straipsnis Pagrindinių šalių susitarimo padariniai 1. Tuo atveju, kai pagrindinės šalys teisėjo pranešėjo akivaizdoje susitaria dėl ginčo sprendimo, jos gali prašyti, kad šio susitarimo sąlygos būtų išdėstytos dokumente, kurį pasirašo teisėjas pranešėjas ir Teismo kancleris. Toks dokumentas įteikiamas pagrindinėms šalims ir yra autentiškas. 2. Pirmininko motyvuota nutartimi byla išbraukiama iš registro. Vienos iš pagrindinių šalių prašymu, kitai pagrindinei šaliai sutikus, susitarimo, kurį sudarė pagrindinės šalys, sąlygos nurodomos nutartyje išbraukti bylą iš registro. 3. Bylinėjimosi išlaidų klausimą pirmininkas sprendžia remdamasis susitarimu arba, jeigu susitarimo nėra, savo nuožiūra. Prireikus jis pagal 138 straipsnį priima sprendimą dėl įstojusios į bylą šalies bylinėjimosi išlaidų. 125c straipsnis Specialus registras ir specialus dokumentų rinkinys 1. Dokumentai, pateikti vykstant draugiško ginčo sprendimo procedūrai pagal 125a straipsnį: — registruojami specialiame registre, kuriam netaikoma 36 ir 37 straipsniuose numatyta tvarka, — laikomi atskirame nuo bylos medžiagos dokumentų rinkinyje. 2. Dokumentai, pateikti vykstant draugiško ginčo sprendimo procedūrai pagal 125a straipsnį, perduodami susipažinti pagrindinėms šalims, išskyrus dokumentus, kuriuos kiekviena iš šių šalių perdavė teisėjui pranešėjui per atskirus susitikimus, kaip numatyta 125a straipsnio 3 dalies d punkte. 3. Pagrindinės šalys gali susipažinti su 1 dalyje nurodyto atskiro nuo bylos medžiagos rinkinio dokumentais, išskyrus dokumentus, kuriuos kiekviena iš pagrindinių šalių perdavė teisėjui pranešėjui per atskirus susitikimus, kaip numatyta 125a straipsnio 3 dalies d punkte. 4. Įstojusi į bylą šalis negali susipažinti su 1 dalyje nurodyto atskiro nuo bylos medžiagos rinkinio dokumentais. 5. Šalys gali Teismo kanceliarijoje susipažinti su 1 dalyje nurodyto specialaus registro įrašais. 125d straipsnis Draugiškas ginčo sprendimas ir teismo procesas Vykstant teismo procesui, Bendrasis Teismas ir pagrindinės šalys negali naudoti draugiškai sprendžiant ginčą pareikštų nuomonių, suteiktų patarimų, pateiktų pasiūlymų, padarytų nuolaidų arba parengtų dokumentų.“